Vinnig spring om rybewys te hernuDie hernuwingsagterstand wat weens die Covid-19-grasietydperk veroorsaak is, sal na verwagting teen September vanjaar weggewerk wees. (Foto: Maroela Media) Die departement van vervoer het ŉ beroep op motoriste gedoen om hul rybewyse te hernu voor dit verval, sodat enige bykomende koste vermy kan word. Die departement sê hy is op dreef met die produksie van uitstaande lisensiekaarte en die bottelnek wat tussen November verlede jaar en Januarie vanjaar ondervind is, behoort teen April ingehaal te wees. Maroela Media het vroeër berig die algehele agterstand van bestuurderslisensies wat op 31 Maart verval, staan landwyd op 2,1 miljoen. Landwyd moet meer as 1,2 miljoen lisensies uit ŉ geheel van 2,8 miljoen rybewyse wat reeds verval het, ook nog hernu word. Die hernuwingsagterstand wat weens die Covid-19-grasietydperk veroorsaak is, sal na verwagting teen September vanjaar weggewerk wees. Intussen bly motoriste se lisensies wat op 31 Maart vanjaar verval, vir nog drie maande geldig, mits die motoris nog in besit van sy ou rybewys is. Motoriste moet ook met ŉ kwitansie kan bewys dat hulle reeds aansoek vir ŉ nuwe rybewys gedoen het. Die bepaling geld ook vir diegene wat sedert 25 Februarie tot 31 Maart aansoek gedoen het of aansoek gaan doen vir ŉ hernuwing. Dié rybewyse bly ook geldig vir ŉ verdere drie maande. Motoriste wat aansoek doen vir ŉ rybewys nadat dit verval het – dus ná 31 Maart – moet aansoek doen vir ŉ tydelike rybewys. Die koste verbonde hieraan wissel van provinsie tot provinsie. Volgens die departement is die onlangse dispuut met bestuurskole opgelos en alle lisensie- en toetssentrums is weer oop vir sake soos gewoonlik.